Elf dood op paaie - Ongelukke - Republikein
Tuesday, February 25th, 06:56:42
Elf dood op paaie
03 January 2020 | Ongelukke
Elf mense, van wie vyf onherkenbaar verbrand is, is die afgelope vier dae in padongelukke dood.
'n Polisiewoordvoerder, AO Immanuel Iiduwa, sê die polisie is tans besig om die vyf mense wat op Oujaarsdag onherkenbaar verbrand het, te probeer uitken.
Dié mense het op dié dag omstreeks 15:00 in die Onakalunga-nedersetting by Eenhana doodgebrand toe die voertuig waarin hulle passasiers was, omgeslaan en aan die brand geslaan het.
Iiduwa sê in dié stadium is inligting oor die oorledenes skraps.
"Die naasbestaandes is intussen (oor hul dood) ingelig, maar ons bevestig nog die name. Ons het net noemname en sommige voorname."
Adj.komm. Amalia Gawanas, die Namibiese polisie se nasionale verkeershoof, het gesê sy wag ook nog op verdere inligting.
Volgens die nasionale polisiewoordvoerder, adj.komm. Kauna Shikwambi, was 16 mense van 'n bruilof in 'n bakkie op pad toe die ongeluk gebeur het.
Sy sê die linkeragterband het gebars waarná die bestuurder beheer verloor en die voertuig die pad verlaat het. "Daarna het die voertuig onmiddellik aan die brand geslaan en gevolglik het vyf mense onherkenbaar verbrand en die elf ander ligte tot ernstige beserings opgedoen."
Vier van die oorlewendes is in 'n kritieke toestand en word in die staatshospitaal op Oshakati behandel, sê Shikwambi.
Die 34-jarige bestuurder was ongedeerd.
Luidens 'n polisieverslag is 'n man (49) in aanhouding nadat hy glo Dinsdag omstreeks 21:00 buite Rundu vier voetgangers raakgery het.
Drie van die mense is op die toneel dood, terwyl die vierde een later in die staatshospitaal op die dorp aan sy beserings beswyk het.
Die bestuurder het na bewering van die ongelukstoneel verdwyn en is later in hegtenis geneem.
Die oorledenes is mnr. Petrus Haingura (44), me. Muhafeni Haingura (38), die vyfjarige Phillip Haingura en Belindine Haingura (een).
Republikein verneem die oorledenes was 'n gesin.
Woensdag omstreeks 23:30 is mnr. Naftal Nghatanga (20) dood toe hy glo van 'n voertuig gespring en na sy dood geval het.
Hy was 'n passasier in 'n bakkie wat glo deur 'n ongelisensieerde bestuurder tussen Ondimbwa en Okambebe in die Omusatistreek bestuur is, sê die polisie.
'n Voetganger, me. Maria Michael (47), is Maandag tussen Omungwelume en Oshakati dood toe sy deur 'n voertuig raakgery is.